Document ID: 32011R0026

РЕГЛАМЕНТ (ЕС) № 26/2011 НА КОМИСИЯТА
от 14 януари 2011 година
за разрешаване на витамин Е като фуражна добавка за всички видове животни
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
като има предвид, че:
(1)
В Регламент (ЕО) № 1831/2003 се предвижда разрешителен режим за издаване на разрешително за употреба на добавки при храненето на животните, както и основанията и процедурите за предоставяне на такова разрешително. В член 10 от посочения регламент се предвижда извършването на повторна оценка на добавките, чиято употреба е разрешена съгласно Директива 70/524/ЕИО на Съвета (2).
(2)
С Директива 70/524/ЕИО беше разрешена употребата на витамин E като фуражна добавка за всички видове животни за неограничен период, като част от групата „Витамини, провитамини и химически добре дефинирани вещества, които имат подобен ефект“. Впоследствие посочената добавка беше вписана в Регистъра на фуражните добавки като съществуващ продукт в съответствие с член 10, параграф 1 от Регламент (ЕО) № 1831/2003.
(3)
В съответствие с член 10, параграф 2 от Регламент (ЕО) № 1831/2003 във връзка с член 7 от посочения регламент бе подадено заявление за извършване на повторна оценка на витамин Е като фуражна добавка за всички видове животни с искане добавката да се класифицира в категорията „Хранителни добавки“. Заявлението беше придружено от данните и документите, изисквани съгласно член 7, параграф 3 от Регламент (ЕО) № 1831/2003.
(4)
Европейският орган за безопасност на храните („Органът“) заключи в становището си от 25 май 2010 г., че при предлаганите условия на употреба витамин Е не оказва неблагоприятно въздействие върху здравето на животните, здравето на потребителите или околната среда (3). Органът също така провери доклада относно метода на анализ на фуражната добавка във фуражите, представен от референтната лаборатория на Общността, създадена с Регламент (ЕО) № 1831/2003.
(5)
Оценката за витамин Е показва, че са изпълнени условията за издаване на разрешително, предвидени в член 5 от Регламент (ЕО) № 1831/2003. Поради това използването на посочената добавка следва да бъде разрешено съгласно предвиденото в приложението към настоящия регламент.
(6)
Тъй като промените по отношение на условията за издаване на разрешително не се дължат на причини, свързани с безопасността, целесъобразно е да се предвиди преходен период за изчерпване на наличните складови наличности от премикси и комбинирани фуражи.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Веществата, описани в приложението, принадлежащи към категорията „Хранителни добавки“, се разрешават за употреба като добавки при храненето на животните при условията, посочени в същото приложение.
Член 2
Пускането на пазара и употребата на фуражи, които съдържат витамин Е и са етикетирани в съответствие с Директива 70/524/ЕИО или Регламент (ЕО) № 1831/2003, може да продължи до изчерпване на складовите наличности.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 януари 2011 година.

Labels: 0
17
6